**Sarkom: Begrunnet mistanke - kriterier for henvisning til pakkeforløp**

**Ben og bløtvevssarkom i ekstremiteter, trunkus eller ØNH- region**Første undersøkelse initieres oftest av fastlege eller lege på lokalt sykehus. Ved klinisk mistanke om sarkom skal det tas kontakt med sarkomsenter eller henvises til relevant bildediagnostisk undersøkelse. Vanligvis begynner utredning for bløtvevslesjoner med MR, og for benlesjoner med både røntgen og MR. Noen ganger kan det være aktuelt å supplere med CT. Disse undersøkelsene kan avkrefte malign diagnose hos de fleste pasienter.

Tolkning av radiologiske funn ved mistanke om sarkom kan være krevende og trenge ekspertise som kun er tilgjengelig i høyspesialiserte miljøer på sarkomsentrene. I slike tilfeller vil et sarkomsenter også kunne inngå i filterfunksjonen før eventuelt inklusjon i pakkeforløp.

Ved mistanke om sarkom skal det ikke utføres biopsi eller operasjon før henvising. Antatt godartet tumor skal alltid sendes til histologi etter operativ fjerning.

**Retroperitoneale og viscerale sarkom**Pasienter med retroperitonealt eller abdominalt sarkom kan som regel ikke identifiseres på generell malignitetsmistanke i abdomen og vil derfor primært inngå i utredning eller pakkeforløp for andre abdominale kreftformer.

For mer informasjon – se her:

[Sarkom - Helsedirektoratet](https://www.helsedirektoratet.no/nasjonale-forlop/sarkom)